Eraser

Handling

John «Eraser» Kruger er en US Marshal som jobber for vitnebeskyttelsesprogrammet WitSec, hvor han har som oppgave å utslette og opprette ny identitet til viktige nøkkelvitner i forkant av alvorlige rettssaker. 
Lee Cullen jobber for en høyteknologisk våpenprodusent som har planer om å selge høyhastighetsvåpen til mafialignende karteller utenfor USA. Hun akter å avsløre det ulovlige salget, men blir avslørt like etter hun har kopiert disketter med avslørende materiale. Hun klarer imidlertid å flykte og John Kruger får derfor i oppgave å få hennes identitet til å forsvinne. Oppdraget lykkes, men etterhvert viser det seg at noen i WitSec er korrupt og dermed blir hennes nye identitet avslørt. Etter et voldsomt anslag mot hennes hjem tvinges Kruger til å ta med seg Cullen til en ny lokasjon. Han aner at noe ikke stemmer og forteller derfor ingen andre hvor hun befinner seg. Oppgaven med å holde henne i live før rettssaken visere seg å bli meget tøff og vanskelig. Det viser seg også at våpenfirmaet har kontakter høyt oppe i politikken.

Popularitet og økonomi

Eraser ble en forholdsvis stor publikumssuksess. Den innbragte $242 millioner på verdensbasis, hvorav $101 millioner i USA. Den havnet på 10-plass over mest innbringende filmen på verdensbasis i 1996 og på 14-plass i USA.
Produksjonskostnadene var på ca $100 millioner.

Anmelderne

Filmen fikk forholdsvis dårlig mottakelse av de amerikanske anmelderne, noe som gjenspeiles i at den har fått 35 % på Rotten Tomatoes. Den fikk bra mottakelse fra de amerikanske filmkritikerne Roger Ebert og Leonard Maltin, som begge gav tre av fire stjerner.
Dagbladets anmelder gav den terningkast fem og skrev: «I «Eraser» - «Utsletteren» - er vår venn Arnold Schwarzenegger FBI-agenten John Kruger med lisens til det aller meste, i en historie som også driver mild gjøn med Arnie-imaget som udrepelig supermann. Dette sammen med noen virkelig gode stunts i alle obligatoriske drønn, skuddserier og pyrotekniske flammekast, gjør «Eraser» til en av de bedre Arnolder». VGs anmelder gav den terning fire og skrev: «Et par suverene overdrivelser til tross: «Eraser» er en god, meget underholdende og ganske spennende film i sin genre. Mindre «eventyrlig» og grandios i format enn Schwarzenegger spesial-filmer som «Terminator» og «Sanne løgner», men dersom han bare hadde fått lov å holde bena på jorda ikke så rent verst troverdig. I hvert fall sett i lys av de enorme fortjenester og det store, mørke våpenhandler-spill som vi vet finner sted i den internasjonale underverdens dypeste mørke».
DVDarkivets anmelder (Frode Fjeld) gav den 6 av 10 oppnåelige i 1999 og skrev følgende kommentar: «...filmen er faktisk ganske underholdende. Det er masse action, effektene har ganske sikkert kostet en halv Gardermoen eller mer. Det er kanskje ikke like spektakulært som i True Lies, men fly-sekvensen fortjener absolutt en plass i action-sekvensenes Hall-of-Fame». CINERAMAs anmelder gav den noe hardere medfart og endte opp på terningkast tre. Anmelderen skrev: «"Eraser" er nok en actionfilm, egentlig ganske kjedelig, men den klarer å holde deg foran skjermen i snaue to timer».

Priser og nominasjoner

Filmen vant en BMI Film Music Award for musikken. Den ble i tillegg nominert til Oscar for beste lydeffekter og en MTV Movie Award for «beste actionsekvens».